Il-Kummissjoni sodisfatta bil-ftehim politiku proviżorju li ntlaħaq illum bejn il-Parlament Ewropew u l-Istati Membri tal-UE dwar l-Istrument il-ġdid għat-Tagħmir ta' Kontroll Doganali għall-2021-2027. L-istrument il-ġdid għandu €1 biljun disponibbli għall-pajjiżi tal-UE biex jixtru, jaġġornaw u jieħdu ħsieb it-tagħmir ta' kontroll doganali tal-ogħla livell, bħal skeners bir-raġġi X, sistemi awtomatizzati ta' detezzjoni tal-pjanċi tal-vetturi u detetturi mhux invażivi oħrajn biex jintużaw fil-punti fejn tinqasam fruntiera, kif ukoll varjetà ta' tagħmir tal-laboratorju għall-analiżi tal-oġġetti. Se jikkontribwixxi għall-implimentazzjoni tal-Pjan ta' Azzjoni Doganali li ġie adottat f'Settembru tas-sena li għaddiet. Id-disponibbiltà ta' tagħmir ta' kontroll doganali modern u affidabbli se jgħin biex jiġu indirizzati l-punti dgħajfa fil-fruntieri esterni tal-UE, li huma ta' detriment kemm għall-protezzjoni tal-interessi finanzjarji tal-UE kif ukoll għas-sigurtà u s-sikurezza taċ-ċittadini tal-UE. Dan għandu jgħin lill-awtoritajiet doganali biex jiżguraw il-ġbir xieraq tad-dazji u tat-taxxi doganali, jipproteġu liċ-ċittadini tal-UE minn oġġetti perikolużi u foloz, u jiffaċilitaw dejjem iktar il-kummerċ leġittimu. Paolo Gentiloni, il-Kummissarju għall-Ekonomija, stqarr: “Filwaqt li s-soċjetajiet u l-ekonomiji jevolvu, l-awtoritajiet doganali qed jaffaċċjaw sfidi ġodda bħaż-żidiet kbar fil-volumi ta' kummerċ internazzjonali, aktar riskji ta' frodi u numru dejjem akbar ta' importazzjoni ta' oġġetti perikolużi. Ladarba jkun stabbilit, il-pakkett ta' €1 biljun li ntlaħaq qbil dwaru llum se jappoġġa lill-Istati Membri b'għodod mill-aktar avvanzati biex jgħinu lill-uffiċjali doganali l-aktar esposti biex jindirizzaw dawn l-isfidi għall-Unjoni Doganali tagħna b'mod effiċjenti.” Il-ftehim tal-lum huwa soġġett għal konferma formali mill-Parlament Ewropew u mill-Kunsill. Ladarba jkun fis-seħħ, l-istrument se jappoġġa lill-Istati Membri biex jixtru, jieħdu ħsieb jew jaġġornaw it-tagħmir ta' kontroll doganali relevanti, modern, tal-ogħla livell, bla periklu, sigur u favur l-ambjent — dan se jikkontribwixxi biex iwassal lill-Unjoni Doganali fil-livell li jmiss. Propost mill-Kummissjoni fl-2018 bħala parti mill-Fond għall-Ġestjoni Integrata tal-Fruntieri, l-Istrument għat-Tagħmir ta' Kontroll Doganali, jindirizza sejħiet mill-Istati Membri għal appoġġ fil-finanzjament ta' tagħmir ta' detezzjoni li jgħin fil-kontrolli tal-oġġetti li jaqsmu l-fruntieri esterni tal-UE. L-inizjattiva għandha mira doppja: li ttejjeb il-prestazzjoni doganali, b'mod partikolari billi tikkontribwixxi għal riżultati adegwati u ekwivalenti ta' kontrolli doganali madwar l-UE, u li fl-istess ħin tgħin lill-awtoritajiet doganali tal-UE biex jaġixxu bħala entità waħda. L-Unjoni Doganali tal-UE żviluppat f'element ċentrali tas-Suq Uniku tagħna billi tipprovdi dħul għall-baġit tal-UE, iżżomm il-fruntieri tal-UE sikuri u tipproteġi liċ-ċittadini tagħna minn oġġetti pprojbiti u perikolużi bħal armi, drogi, prodotti li jagħmlu ħsara lill-ambjent u oġġetti foloz. Tiffaċilita l-kummerċ tal-UE mal-bqija tad-dinja, li huwa essenzjali għall-prosperità fl-UE. Skeda informattiva Il-Pjan ta' Azzjoni Doganali Proposta li tistabbilixxi l-istrument għat-Tagħmir ta' Kontroll Doganalihttps://ec.europa.eu/taxation_customs/customs-2021-2027_en Fond għall-Ġestjoni Integrata tal-Fruntieri Pjan ta' rkupru Baġit fit-tul tal-UE 2021-2027 u Next Generation EU